În dimineața zilei de joi, din parcarea amenajată pe str. Alexandru Odobescu în fața Teatrului Gong, mai multe mașini ale unor sibieni și turiști au fost ridicate de Poliția locală. Pentru a crea locuri de parcare consilierilor locali, care la ora 14:00 aveau ședință în sediul Primăriei.

Actualizare 15:45 Reprezentanții Primăriei Sibiu amintesc faptul că păstrarea unor locuri de parcare libere pentru consilierii locali a fost solicitată de unii dintre aceștia. “În ședința extraordinară a Consiliului Local Sibiu din data de 15 mai legislativul local a hotărât desființarea parcării din Piața Huet, devenind astfel pietonală. Această parcare era utilizată și de unii consilieri locali atunci când participau la ședințele lunare ale Consiliului. În acest context consilierul local Ioan Stroie a solicitat asigurarea unor locuri de parcare pentru membrii Consiliul Local în ziua în care participă la ședință. Pentru a duce la îndeplinire această solicitare, Poliția Locală a închis temporar o zonă cu 14 locuri de parcare pe strada A. Odobescu. Pentru eliberare, a fost necesară mutarea a câteva mașini pe o stradă din imediata vecinătate. Ne cerem scuze pentru disconfortul creat și dăm asigurări ca nu se va mai repeta această situație“, dau asigurări reprezentanții Primăriei Sibiu, în răspunsul transmis la solicitarea Turnul Sfatului.

Știre inițială

Joi, 30 mai 2019, a avut loc prima ședință a Consiliului local Sibiu în care consilierii care participă la ședință nu și-au mai putut lăsa mașinile personale în Piața Huet, deoarece aceasta a fost transformată în zonă pietonală.

Dar pentru ca aleșii care merg la ședință să nu piardă vremea în căutarea unui loc de parcare în zona centrală, polițiștii locali au primit ordin să delimiteze peste noapte parcarea de pe str. Alexandru Odobescu, din fața Teatrului Gong. Iar dimineața, indiferent că aveau sau nu tichete de parcare valabile, indiferent că erau mașini înmatriculate în Sibiu sau în alte județe, mașinile care mai erau în respectiva parcare au fost preluate de autospeciala de ridicat mașini și mutate în alte locuri din apropierea centrului istoric. Locurile astfel eliberate au fost delimitate cu bandă roșie, iar un polițist local a rămas în zonă pentru a indica șoferilor care nu își mai găseau mașinile, unde să le caute.

Pe parcursul zilei de joi, până după finalizarea ședinței Consiliului local, în spațiul delimitat din fața Teatrului Gong au mai putut parca doar cei 22 de consilieri locali (dintr-un total de 23) care ar fi venit la ședința Consiliului local cu mașina.

“Am primit mesaj“

Ședința de joi a Consiliului local al Sibiului a fost specială pentru Tiberiu Drăgan, consilierul local liberal care a fost ales atunci viceprimar al orașului. “Da, am venit cu mașina la ședință. Unde am parcat? Pe str. Alexandru Odobescu, jos, la Teatrul Gong. Noi am primit un mesaj, de luni, de când am avut ședința de comisie, că vom găsi loc de parcare acolo“, spune Tiberiu Drăgan, de acum și viceprimar al Sibiului. Spune că nu știa de ridicarea mașinilor pentru a elibera locul și e de acord că situația nu e dintre cele dorite. “Nu pot să comentez mai multe, căci nu am informațiile necesare despre cum s-au desfășurat lucrurile. Consider că nu este cea mai grozavă soluție găsită. Pe viitor, cred că vor fi altele“, a mai spus Tiberiu Drăgan.

Tot cu mașina a venit și consilierul social-democrat Ioan Stroie. Și, evident, tot în parcarea eliberată pentru aleșii locali a lăsat mașina. “Habar nu am de faptul că au fost ridicate mașini de acolo, pentru noi. Era locul păzit de poliția locală, dar nu știam nimic de toată povestea, că au fost ridicate mașini sau mai știu eu ce. Am mers acolo deoarece am primit un telefon de la un coleg care mi-a spus că acolo avem locuri de parcare Nu văd bine toată situația aceasta. Dacă e așa, o să parchez la Piața Cibin și vin pe jos, că nu e mare lucru. Cred că cel mai simplu ar fi să putem fi lăsați în Piața Mică, timp de două ore cât durează ședința. Dacă nu se poate nici asta, să fie lăsat fiecare să își caute loc de parcare și cu asta-basta. E o prostie ce au făcut, dacă au ridicat mașinile altora“, afirmă Stroie.

În parcarea eliberată au mai putut opri doar consilierii locali

Cine a decis?

Turnul Sfatului a solicitat o declarație pe acest subiect și conducerii Primăriei Sibiu, însă până la ora publicării acestui material răspunsul nu a ajuns. Din informațiile culese de Turnul Sfatului, situația a fost generată după ce reprezentanții Serviciului de administrare a domeniului public din cadrul Primăriei au indicat reprezentanților Serviciului de Poliție locală parcarea care trebuie ținută goală pentru ca aleșii locali să aibă unde își lăsa mașinile. Iar amenajarea unui astfel de loc dedicat aleșilor locali a fost un subiect de discuție și în ședința Consiliului local din urmă cu o lună, când a fost adoptată hotărârea de transformare a Pieței Huet în zonă pietonală. “Se va găsi o soluție“, le-a răspuns atunci primarul Astrid Fodor, consilierilor locali care întrebau unde vor parca atunci când vin la ședințe. Din informațiile Turnul Sfatului, nu Astrid Fodor a fost cea care a cerut, însă, ridicarea mașinilor.

În mod normal, cei 23 de consilieri locali ai Sibiului vin în această calitate la Primărie (unde se țin ședințele forului legislativ local) de două ori pe lună: în ultima marți a lunii, când se întrunesc în comisii pentru a discuta proiectele de hotărâre, și două zile mai târziu, în ultima zi de joi a lunii, când în plenul Consiliului local sunt dezbătute și votate proiectele. În situații speciale se mai organizează și ședințe extraordinare, pentru adoptarea unor hotărâri urgente.

Revoltă

Situația ridicării mașinilor a fost semnalată, mai întâi, de către sibieni, prin intermediul rețelei Facebook. “Iată mai nou care este soluția parcării mașinilor consilierilor: se ridică pe nepusă masă fără avertisment toate mașinile din față de la Teatrul Gong (inclusiv cele cu tichet sau abonament) pentru a face loc aleșilor care au ședință. Este deja a doua oară săptămâna aceasta! Vi se pare normal? Mi se pare total aberant să te trezești cu mașina luată pe sus după ce ai parcat regulamentar și ai plătit pentru asta, mutată doar așa că «e ordin de la primărie». Și alt argument al celor de la ridicări «e domeniul public» - hai, serios?!? Eu cred că într-o țară normală, într-un oraș civilizat, nu așa trebuie să se comporte o primărie“, scrie, de exemplu, Flaviu Boerescu. El arată că au fost mutate și mașinile unor turiști străini. “Ospitalitate, ce mai!“, concluzionează sibianul, a cărui postare a fost urmată de un șir de comentarii în care sibienii își exprimă nemulțumirea.

Foto: Flavius Boerescu